
Esselamu alejkum,  

Već neko vrijeme imam jednu dilemu. Da li je dozvoljeno ( halal ) raditi u fabrici za proizvodnju eksploziva i inicijalnih kapisli?  

Allah Vas nagradio za Vaš trud !  

Da Vas Allah nagradi za vaš trud. Bitno mi jeste jer jedna meni bliska osoba ima ponudu da zasnuje radni odnos u takvoj firmi ( UNIS GINEX Goražde mislim da imaju i svoju web stranicu). No u dilemi smo da li je to halal posao. Ukoliko brat Ljakić ima vremena da mi odgovori jako bih cijenila Vašu želju da mi pomognete.  

Stranica Vam je predivna. redovno je čitam i ja i moja porodica…  

Allah Vas nagradio Dženetom za sve što činite !


* 
* 
* 
* 
* 
* 
* 

 

PRODAJA ORUŽJA I MUNICIJE
=========================

 

Alejkumusselam.


Što se tiče proizvodnje oružja i municije, u osnovi je to dozvoljeno i oko toga nema razilaženja među učenjacima.  

Ono što je sporno to je prodaja oružja i municije u dvije situacije:


Prva: kada je fitna među muslimanima koja je odvela do sukoba među njima i rata, tada je zabranjeno prodavati bilo kojoj strani oružje jer se time njima pomaže u grijehu, a Uzvišeni Allah to zabranjuje: “Jedni drugima pomažite u dobročinstvu i čestitosti, a ne sudjelujte u grijehu i neprijateljstvu” (El-Maida, 2).


Druga: prodavati oružje kjafirima kada je rat između muslimana i kjafira, znači prodavati oružje onim kjafirima koji ratuju protiv muslimana. U ovo ulazi i prodaja oružja i municije kriminalcima, razbojnicima, ubicama i njima sličnim, za koje se zna da će to upotrijebiti za ubijanje i ranjavanje drugih ljudi i činjenje fesada u društvu. Dokaz za ovo je isti gore spomenuti ajet koji zabranjuje potpomaganje u griješenju.


Kaže Ibnul-Kajjim u svojoj knjizi “I'alamul-muveki'in” (3/109): “Mnoštvo je šerijatskih argumentata koji ukazuju da se namjere, ciljevi i smislovi kupoprodajnih ugovora uzimaju u obzir, da oni utiču na ispravnost i ništavnost kupoprodajnog ugovora, na njegovu dozvolu i zabranjenost. Pa tako prodaja oružja onome za koga se zna da će sa tim oružjem ubiti muslimana je haram i batil zbog toga što to u sebi sadrži pomaganje u grijehu i neprijateljstvu.


A ako proda to oružje onome za koga zna da će se boriti na Allahovom putu to predstavlja pokornost i vid približavanja Allahu. Takođe, nije dozvoljena prodaja oružja onima koji ratuju protiv muslimana ili sa tim oružje čine razbojništvo po Zemlji jer je to potpomaganje u griješenju”.


Prema tome, nema nikakve smetnje da neko radi u fabrici u kojoj se proizvodi eksploziv i inicijalne kapsle jer je riječ o proizvodnji oružja i municije, a ono što je šerijatski sporno to su neki vidovi prodaje istog. Ve billahi tevfik.


Na pitanje odgovorio dr. Zijad Ljakić – zijad-ljakic.com


